arnastofnun/IGC-2024 huggingface dataset:
Símtalið og mannslífin

Með voru 143 ríki og á móti voru Bandaríkin ein. Dick Cheney varaforseti hringdi á föstudaginn var til Genfar í Robert Zoellick, formann samninganefndar Bandaríkjanna, og bannaði honum að skrifa undir samkomulag allra þjóða heims um nánari útfærslu á ákvörðun Doha-ráðstefnu Heimsviðskiptastofnunarinnar í fyrra um ódýrari lyf handa þriðja heiminum. Með símtalinu fór ráðstefnan í Genf út um þúfur. Risafyrirtæki bandaríska lyfjaiðnaðarins töldu einkaleyfum sínum stefnt í hættu á of mörgum sviðum. Þau eru einn helzti fjárhagslegi bakhjarl repúblikana í Bandaríkjunum og tóku út inneign sína á þennan hátt. Símtal Cheney varaforseta í þágu lyfjarisanna mun kosta milljónir manna lífið í þriðja heiminum á hverju ári. Frá þessu er sagt í fjölmiðlunum

BBC og Guardian.
Vinstra sundrungartáknið

Tröllatrú Reykvíkinga á Ingibjörgu Sólrúnu Gísladóttur sem borgarstjóra stafar meðal annars af, að hún hefur verið eins konar andamamma með alla vinstri ungana undir vængnum. Vinsældir hennar stafa ekki frá henni einni og sér í heiminum, heldur af ýmsum þáttum, þar sem pólitíska móðurhlutverkið skipti máli. Þegar hún er ekki lengur sameiningartákn vinstri manna, heldur sundrungartákn þeirra, hverfur mikilvæg forsenda fyrir yfirburðastöðu hennar í stjórnmálum. Sjálfumglaðir ferlishönnuðir Samfylkingarinnar skilja þetta ekki og verða ekki vitrari af lestri nýrrar skoðanakönnunar.
Leynisátt fjórvelda

Fjórveldafundi Bandaríkjanna, Evrópusambandsins, Rússlands og Sameinuðu þjóðanna lauk í Washington í gær án þess að birt væri sameiginleg niðurstaða fundarins um nýtt vegakort friðar í Palestínu. Efnislega er komið samkomulag fjórveldanna um þriggja ára ferli og sjálfstæði Palestínu, en af tillitssemi við Ariel Sharon, forsætisráðherra Ísraels, vilja Bandaríkin ekki, að það sé birt opinberlega fyrir kosningarnar í Ísrael í lok janúar. Hinir aðilar samkomulagsins telja ekki hægt að fara í stríð við Írak fyrr en niðurstaðan hafi verið birt. Raunar er þetta deila um keisarans skegg, því að niðurstaðan hefur þegar lekið til fjölmiðla og

Steven R. Weisman segir frá henni í New York Times í dag. Því er líklegt, að stríðið við Írak hefjist ekki fyrr en eftir kosningarnar.
Fimm kvíslir mannkyns

Nýjar rannsóknir við Yale og Stanford háskóla á erfðamengi , sem birtar voru í Science í gær, benda til mismunar á fólki eftir heimsálfunum fimm, þótt 95% fjölbreytileikans séu sameiginlegar öllu mannkyni. Fyrir 50.000 árum var mannkynið aðeins eitt og átti uppruna sinn í Afríku. Síðan hafa orðið breytingar í erfðum eftir heimshlutum, svo sem sjá má af misjöfnu sjúkdómamynztri í höfuðálfunum fimm, Afríku, Ameríku, Asíu, Evrópu og Eyjaálfu. Frá þessu er sagði

Nicholas Wade í New York Times í gær. Það er því ekki lengur hægt að líta á framsóknarmenn sem sérstakan kynstofn.
Óvæntur eldmóður

Um daginn kom í ljós, að einn þingmanna Sjálfstæðisflokksins í Reykjavík hefur verið formaður samgöngunefndar Alþingis undanfarin ár. Enginn hafði tekið eftir þessu virðulega embætti hans, enda hefur höfuðborgarsvæðið hingað til ekki verið í náð nefndarinnar, þegar hún hefur úthlutað vegafé. Samkvæmt blaðagrein virtist nefndarformaðurinn skyndilega hafa öðlazt eldmóð til aukinna ríkisframkvæmda í mislægum gatnamótum á svæðinu, enda eru aðeins fáir mánuðir til kosninga, sem er of skammur tími til að staðfesta góðan vilja í verki.
Landsins dýrasti ómagi

Landsvirkjun er einokunarstofnun, sem selur almenningsveitum rafmagn á verði sem er 46% hærra en kostnaðarverð rafmagns frá nýjum virkjunum. Þannig niðurgreiðum við nú þegar rafmagn til stóriðju. Þar á ofan greiðir Landsvirkjun hvorki tekju- né eignaskatt og borgar hvorki krónu fyrir ríkisábyrgðir né fyrir umhverfistjón af hennar völdum. Með nýrri Kárahnjúkavirkjun verður þetta peningadæmi ennþá óhagstæðara skattgreiðendum og raforkukaupendum, sem hafa dýrasta ómaga landsins á framfæri sínu.
Traust er bezt í lengd

Eftir afdráttarlausar fyrri yfirlýsingar borgarstjórans í Reykjavík í haust er eðlilegt, að forustumenn Framsóknar og Vinstri grænna telji sitt fólk hafa verið svikið í tryggðum með óvæntri yfirlýsingu um þingframboð, þótt vonlaust framboð sé. Borgarstjórinn hefur fórnað trausti tveggja af þremur aðilum Reykjavíkurlistans. Líklega verður kíttað í trúnaðarbrestinn að sinni, en gömul reynsla segir, að betra sé heilt en vel gróið, hvað þá illa gróið. Samfylkingin krækir í stundargróða í kosningum næsta vors, þótt borgarstjórinn sjálfur komist ekki á þing. En bragðvísi í samstarfi er oftast einnota. Reykjavíkurlistinn verður varla aftur boðinn fram.
Feilnóta í fimmta sæti

Til þess að koma Ingibjörgu Sólrúnu Gísladóttur á þing í fimmta sæti norðurkjördæmis Reykjavíkur þarf Samfylkingin upp undir helming alls fylgis, sem er langt umfram villtustu væntingar. Hún er því að rugga báti Reykjavíkurlistans fyrir veika von um varaþingsæti, sem er hvorki fugl né fiskur. Hún hefði getað farið í prófkjör og tekið fyrsta sæti listans með glans og hún gat tekið neðsta sætið sem áhrifalausan virðingarsess. Fimmta sætið er bara feilnóta, ekki einu sinni baráttusæti. Skýringar hennar hafa ekki verið sannfærandi. Megináhrifin eru þau, að Reykjavíkurlistinn verður ekki samur aftur.
Fullveldið er flotið burt

Hermál Íslands hafa áratugum saman verið í Washington, fjórðungur af fullveldi þjóðarinnar. Löggjöfin og reglugerðirnar og dómsmálin eru komin til Bruxelles, samtals helmingur af fullveldi þjóðarinnar. Við erum enn með framkvæmdavaldið og efnahagsvaldið að hluta á innlendum herðum, temprað af öllum þeim sáttmálum og samþykktum, bandalögum og stofnunum, sem við erum aðilar að úti í heimi. Ef við gætum losnað við Seðlabankann og krónuna, erum við komin í ódýrt lánsfé. Það gerist því miður ekki fyrr en við göngum í Evrópusambandið. En þá fer loksins að verða líft fyrir veruleikafirrtum stjórnmálamönnum að séríslenzkum hætti.
Mútur næstar á dagskrá

Donald Rumsfeld, stríðsmálaráðherra Bandaríkjanna, íhugar nú, hvort framkvæma skuli áætlun í ráðuneytinu um að snúa óhagstæðu almenningsáliti heimsbyggðarinnar á Bandaríkjunum, þar á meðal í ríkjum bandamanna þeirra.

Thom Shanker og Eric Schmitt segja frá þessu í New York Times í dag. Mikilvægur þáttur ráðagerðarinnar er að múta fjölmiðlungum og félagsmálaberserkjum og magna þannig spillingu um allan heim. Í febrúar varð Rumsfeld að hætta við stofnun sérstakrar áróðursdeildar ráðuneytisins, sem átti einkum að planta lygum í erlenda fjölmiðla. Þá lak áætlunin til fjölmiðla og nú hefur nýja áætlunin gert það einnig. Vonandi verða örlög hennar hin sömu og hinnar fyrri. En hugarfarið að baki beggja leynir sér ekki.
Palli er einn í heiminum

Á fjölþjóðarþinginu í Bangkok um fjölskylduáætlanir standa Bandaríkin alein þessa daga í andstöðu við fóstureyðingar. Því hefur stöðvast vinna við útfærslu samþykkta alþjóðaþingsins í Kaíró árið 1994 um fjölskylduáætlanir. Bandaríkin hóta að falla frá þeim samþykktum eins og tugum annarra samþykkta alþjóðasamfélagsins. Þau hafa fryst þriggja milljarða króna framlag til Íbúasjóðs Sameinuðu þjóðanna af ótta við, að það stuðli að fóstureyðingum í þriðja heiminum. Þau hafa ráðist hart gegn tillögu Hollands um aukna kynlífsfræðslu unglinga og aukna notkun á verjum. Allur tími þingsins í Bangkok hefur farið í þras um sérstöðu Bandaríkjanna og því hefur engin málefnavinna getað hafizt enn. Frá þessu segir

James Dao í New York Times. Velkomin á framhaldsþáttinn: Palli er einn í heiminum, þátt nr. 999.
Eigendur Fréttablaðsins

Fréttablaðið hefur kosið að þjóna ráðamönnum Húsasmiðjunnar með því að þegja um ásakanir nýútkominnar bókar á hendur þeim. Auk þess hefur ritstjóri blaðsins komið fram sem blaðurfulltrúi þeirra í öðrum fjölmiðli. Þetta er ekki gott. En lesendur Fréttablaðsins vita þó af þessu máli, ef þeir vilja vita, og geta metið efnisval blaðsins með hliðsjón af því. Alvarlegra er hins vegar, að við vitum ekki með vissu, hverjir eru aðrir eigendur blaðsins. Þess vegna vitum við ekki, hverjir aðrir fá svipaða þjónustu þess í efnisvali. Þar með getur ekki myndast traust milli höfunda og lesenda blaðsins. Þögn um eigendur er slæmt skref í þróunarsögu fjölmiðla. Gegnsæi og traust eru sjálfir hornsteinar vestræns þjóðskipulags.
Núll í verðmætasköpun

Á krítartöflu Þorvalds Gylfasonar prófessors má sjá dapurlega stöðu íslenzks landbúnaðar. Bústuðningur á hvert

ársverk í landbúnaði er meiri hér á landi, í Sviss og í Noregi en í nokkru öðru landi heims, nærri tvöfalt meiri en í Evrópusambandinu. Bústuðningur á hvern íbúa landsins er heldur meiri í Sviss og Noregi en hér á landi, en hér er hann þó nærri tvöfalt meiri en í Evrópusambandinu og Bandaríkjunum. Alvarlegast er, að bústuðningur sem hlutfall af landframleiðslu er 2% hér á landi, sem er sama tala og hlutfall landbúnaðarins af landsframleiðslunni. Virðisaukinn í landbúnaði okkar er því alls enginn, verðmætasköpunin er núll.
Engin hátækni hér

Þótt tölvunotkun og tölvueign sé almennari hér á landi en víðast annars staðar, skilar það sér ekki í hátækni sem uppsprettu útflutningstekna, svo sem sjá má í grafi frá

Þorvaldi Gylfasyni prófessor. Aðeins 2% útflutningstekna okkar eru frá hátækni, en tíu sinnum meira eða 20% hjá Finnum og Svíum og 30% hjá Bandaríkjamönnum. Af hátækni þekkjum við helzt Oz og deCode, fyrirtæki, sem hafa aðallega útgjöld, en lítið af tekjum. Við erum enn frumvinnsluþjóðfélag, sem framleiðir fisk og kjöt og ál.
Vegakort sáttar um stríð

Tvö vegakort þarf að teikna til að ná vestrænni sátt um árás á Írak. Í fyrsta lagi þarf að teikna vegakort að friði í Palestínu, sem er leiðin að hjarta Miðausturlanda. Vegakortið felur í sér stöðvun landnáms og brotthvarf Ísraelshers af hernumdu svæðunum og yfirtöku Atlantshafsbandlagsins á löggæzlu í Palestínu og landamæragæzlu milli Ísraels og Palestínu. Um þetta fjallar

Steven R. Weisman í New York Times. Í öðru lagi þarf að teikna vegakort að stjórn Íraks eftir innrásina. Vegakortið felur í sér, að enginn fyrrverandi Saddamisti eða Baath-flokksfélagi taki völdin, heldur hópar landflótta stjórnarandstæðinga, sem undirbúa borgaralegt sambandsríki Kúrda, Sjíta og Súnna og kosningar í sambandsríkinu. Um þetta fjallar Craig S. Smith í New York Times. Bæði vegakortin þurfa að vera heiminum sýnileg, áður en árás á Írak fær siðgæðisstimpilinn, sem hún hefur alls ekki núna.
Vondur, verri, verstur

Ísrael og Pakistan eiga gereyðingarvopn og eru hættulegri umhverfi sínu en Írak, en þau eru skjólstæðingar Bandaríkjanna og munu því ekki sæta vestrænni árás. Leiða má rök að því, að Saddam Hussein sé hættulegri eigin þjóð en nokkur annar harðstjóri heimsins og því sé rétt að ryðja honum úr vegi. Það væri trúverðugri kenning, ef hún væri hluti heildarmyndar, þar sem í framhaldinu væri gert ráð fyrir að hrekja harðstjórana í Pakistan, Indónesíu, Úsbekistan og fleiri skjólstæðinga Bandaríkjanna frá völdum. Svo er ekki. Við höfum heldur enga tryggingu fyrir því, að einhver af yfirföntum Saddam Hussein verði ekki gerður að lepp Bandaríkjamanna í stríðslok, samanber grein eftir

>Bill Keller í New York Times í gær. Hræsnin er svo augljós, að ekki er rúm fyrir neitt traust á utanríkisstefnu Bandaríkjanna.
Hræsni heimsmálanna

Þegar Bandaríkjastjórn segir, að ráðast þurfi til atlögu gegn ríkjum, sem safna gereyðingarvopnum og hunza alþjóðasamfélagið, hlýtur okkur fyrst af öllu að detta Ísrael í hug. Þegar Bandaríkjastjórn segir, að ráðast þurfi til atlögu gegn ríkjum, þar sem hryðjuverk eru kennd í skólum, hlýtur okkur fyrst af öllu að detta Pakistan í hug. Þegar Bandaríkjastjórn segir, að ráðast þurfi til atlögu gegn ríkjum, sem fjármagna hryðjuverk, hlýtur okkur fyrst af öllu að detta Sádi-Arabía í hug. Allt eru þetta skjólstæðingar Bandaríkjanna sjálfra. Ekki þarf að fara fleiri orðum um botnlausa hræsni heimsmálanna.
Enn eitt kraftaverkið

Þótt skrifstofu- og reglugerðabákn Evrópusambandsins sé stundum talið þungt í vöfum, gerist þar hvert kraftaverkið á fætur öðru. Í gær var samið um að stækka það um 10 ríki eftir hálft annað ár og hefja þá aðildarviðræður við Tyrkland til viðbótar. Ekki er liðið heilt ár síðan evran kom til skjalanna. Sambandið hefur haft eigin seðlabanka í örfá ár. Á fyrri hluta næsta árs tekur það að sér fyrstu hernaðaraðgerðina, friðargæzlu í Makedóníu. Þegar Tyrkir koma inn, fer íbúafjöldi Evrópusambandsins yfir hálfan milljarð manns. Ekki amalegur markaður það. Eftir alla þessa stækkun verða mál flutt og þýdd samhliða á 22 þjóðtungum. Íslenzka er ekki þar á meðal, af því að ráðamenn Íslands eru þröngsýnir. Þeir þora ekki að taka sæti við borð ákvarðana, en þurfa þó að láta reglugerðir og fjárheimtur Evrópu yfir sig ganga.
Kalifornía komin hringinn?

Í Kaliforníu eru menn farnir að hanna og reisa stórmarkaði, sem eru eins konar eftirlíkingar evrópskra bæja, með óreglulegum húsum, skökkum götum, torgum til að tefla skák, miklum fjölda kaffihúsa og veitingastaða, tívolíum og gosbrunnum. Fólk býr í turnum yfir þessum stórmörkuðum og bílageymslurnar eru faldar í kjallaranum.

Vicky Elliott skrifar í International Herald Tribune í dag um þessa nýjung og spyr, hvort Kaliforníumenn séu komnir hringinn, búnir að hafna grillveizlunum í bakgarðinum sínum og séu orðnir reiðubúnir að faðma forna bæjarlífið að sér að nýju.
Reykvíkingar borgi tvöfalt

Ef Reykjavíkurborg ábyrgist að sínum hluta skuldbindingar Landsvirkjunar vegna Kárahnjúkavirkjunar sem minnihlutaeigandi í fyrirtækinu, hengir hún Reykvíkinga framtíðarinnar á tvöfaldan klafa. Sem skattgreiðendur þurfa þeir að standa undir skuldbindingum ríkisins og sem útsvarsgreiðendur þurfa þeir að standa undir skuldbindingum borgarinnar. Þar sem Reykvíkingar eru vanir að láta pólitíkusa sparka í sig í þágu byggðastefnu, fer vel á því, að þeir fái tvöfalda refsingu fyrir dýrustu aðgerð smábyggðastefnunnar.
Fullt af fínum greinum

Þetta er góður morgunn með kaffinu, fullt af fínum greinum í heimspressunni, allt frá grein

Thomas Fuller um Evrópu, sem er að eldast inn í framtíðina, yfir í grein Nicholas Wade um þjóðflutninga yfir Indlandshaf fyrir 8000 árum. Thomas L. Friedman leggur til, að Atlantshafsbandalagið taki að sér stjórn Palestínu, meðan þar verði byggt upp eigið lýðræðisríki Palestínumanna. Julian Borger skrifar um, hvernig George W. Bush sé á báðum áttum um, hvað gera skuli í máli Íraks. Og William Pfaff segir, að Bandaríkin séu að rækta hatur múslima með því að koma sér upp herstöðvum í löndum þeirra. Allt eru þetta rökfastar og umhugsunarverðar greinar, þveröfugt við það, sem við erum vön í fjölmiðlum Íslands.
Allt í steik í Afganistan

Þótt

konur eigi betri ævi í höfuðborginni Kabúl eftir hernámið, er enn verið að brenna stúlknaskóla annars staðar í Afganistan. Hamid Karzai, leppur sigurvegarans, fer ekki spönn frá rassi án bandarískra lífvarða. Úti á landi ráða herstjórar Norðurlandabandalagsins lögum og lofum. Talibanar höfðu bannað framleiðslu eiturlyfja, en í skjóli herstjóranna er hún aftur orðin aðalatvinnuvegur landsins, Vesturlöndum til mikillar armæðu. Þótt stórfelldri uppbyggingu hafi verið lofað, sér hennar hvergi stað og >leppstjórnin á ekki fyrir launum opinberra starfsmanna. Talibanar eru aftur farnir að láta á sér kræla í skjóli vinveittra íbúa. 53 árásir voru gerðar á setulið Bandaríkjamanna í nóvember. Ef endurreisn Íraks verður á svipuðum nótum og >endurreisn Afganistans hefur verið, er ekki von á góðu.
Nærri allir vilja Kyoto

Með yfirgnæfandi meirihluta samþykkti þingið í

>Kanada í gær Kyoto-samninginn um loftslag jarðar eftir langvinnt málþóf stuðningsmanna bílaiðnaðarins. Sama dag samþykkti >Nýja-Sjáland samninginn. Við það magnaðist gagnrýni í nágrannalandinu Ástralíu á ríkisstjórnina þar í landi fyrir að hafa einangrað landið með Bandaríkjunum í andstöðu við samning, sem nýtur alþjóðasáttar. Rússland hefur samþykkt samninginn, sem verður staðfestur í þingi landsins síðar í vetur. Evrópusambandið gekk skrefinu lengra á mánudaginn og samþykkti milliríkjaviðskipti um mengunarrétt. Slík viðskipti eru talin frábær leið til að flýta fyrir aðgerðum. Einangrun Bandaríkjanna og Ástralíu í þessu máli minnir á, að Bandaríkin hafa líka einangrast í andstöðu við Alþjóða stríðsglæpadómstólinn í Haag, í andstöðu við viðskiptabann á jarðsprengjum og í andstöðu við tugi annarra góðra sáttmála, sem alþjóðasamfélagið styður eindregið.
Betra en læknisfræðin

Samkvæmt greinaflokki í

Newsweek hefur helmingur Bandaríkjamanna gefist upp á hefðbundinni læknisfræði og leitar sér hjálpar í margs konar lækningum, sem hingað til hafa verið kallaðar hjálækningar, allt frá nálastungum yfir í smáskammtalækningar. Til að ná aftur í viðskiptavinina eru hinar hefðbundnu læknastofnanir vestra komnir á fulla ferð við að kanna, hvort ekki sé eitthvað til í þúsund ára gömlum fræðum frá fjarlægum löndum á borð við Kína. Í einni greininni, um hjartasjúkdóma, kemur fram, að ef til vill séu hvorki vestrænu fræðin né svokölluðu hjáfræðin bezt. Þar segir, að harðfitusnauð neyzla á grófu korni, grænmeti, ávöxtum og fiski minnki áhættu á hjartaslagi um 20-80% og samtals þriggja stunda göngutúrar á viku minnki áhættuna á hjartaslagi um 30-40%. Erum við ekki stundum að fara langt yfir skammt í dýrum lækningum, hefðbundnum og óhefðbundnum?
Málsvari mikilmagnans

Óviðkunnanleg og ósæmileg er kvörtun Helga Péturssonar framsóknarmanns yfir því, að Náttúruverndarsamtök Íslands skuli geta skrapað saman frá sjálfboðaliðum í auglýsingaherferð gegn Kárahnjúkavirkjun fjárhæðum, sem nema broti af áróðurs- og ímyndarfé Landsvirkjunar á kostnað almennings. Þetta minnir á, þegar talsmenn ísraelska kjarnorkuveldisins hneyksluðust á, að rifflar höfðu fundist í húsi Palestínumanns. Þið munið sjálfsagt, hvað biblían segir um svona framgöngu.
Víkkuð Evrópa er risi

Evrópusambandið var hernaðarlegur dvergur, áður en

John Vinocur skrifaði grein sína í International Herald Tribune í morgun og verður það áfram, þegar Austur-Evrópa er komin í hlýjuna. En sambandið er efnahagsrisi og verður enn meiri efnahagsrisi við stækkunina. Þegar gamalgróinn ótti Austur-Evrópu við Rússland þverr, muni áhugi hennar á Atlantshafsbandalaginu dofna, en áhuginn á Evrópusambandinu styrkjast, meira að segja í Tyrklandi. Sameiginlegir viðskiptahagsmunir innan álfunnar munu síðan ráða því, að Austur-Evrópa mun styðja Vestur-Evrópu í vörn Evrópu gegn tilraunum Bandaríkjanna til að setja forskriftir sér í hag í viðskiptum milli Evrópu og Bandaríkjanna. Sem heimsviðskiptaveldi mun víkkuð Evrópa setja skorður við efnahagslegum heimsyfirráðum Bandaríkjanna.
Deildar spár um vestrið

John Vinocur segir í International Herald Tribune í dag, að upp sé að renna fyrir ráðamönnum Evrópu, að innganga fyrrum fylgiríkja Sovétríkjanna sálugu í Evrópusambandið muni gera það hlynntara Bandaríkjunum en það hefur verið að undanförnu. Í Austur-Evrópu líti menn meira upp til Bandaríkjanna heldur en menn geri í Vestur-Evrópu. Hann bendir á, að gömlu austantjaldsríkin séu reiðubúnari að styðja Bandaríkin í fyrirhugðu stríði við Írak og að pólskir ráðamenn séu farnir að líta á sig sem brú milli Evrópu og Bandaríkjanna í heimspólitíkinni. Ekki eru allir á þessu máli, að minnsta kosti ekki um heimsviðskiptin. Steve Schifferes hjá BBC telur, að viðskiptastríð Evrópu og Bandaríkjanna muni fara ört harðnandi á næstu árum og nefnir erfðabreytt matvæli sérstaklega til sögunnar.
Heimsblöðin við hendina

Frábær er tæknin. Hægt að fá heimsins beztu dagblöð ókeypis með morgunkaffinu. Ár og dagur er síðan við hættum að þurfa að sætta okkur við sérstæðan flutning Morgunblaðsins á erlendum fréttum. Nú fáum við þær beint í æð með rækilegum fréttaskýringum. Við getum flett

Le Monde frá Frakklandi, Frankfurter Allgemeine frá Þýzkalandi, Guardian frá Bretlandi, New York Times og Washington Post frá Bandaríkjunum og loks International Herald Tribune, öllum eldsnemma að morgni. Hver morgunn í lífi með líkamlega og andlega afskekktri þjóð er betri en á svítunni á hótel Plaza Athénée í París, nema hvað það kostar ekkert að búa heima hjá sér. Að vísu þarf ég að laga espresso sjálfur.
Róttækasta grasafæðið lofað

Á upphafsárum Náttúrulækningafélagsins voru menn misjafnlega harðir á línu grófrar grænmetisfæðu. Mildast var Jónasarfæðið, sem notað var og er á Heilsustofnun í Hveragerði. Sumir voru á strangara Waerlandsfæði, sem nefnt var eftir sænskum næringarfræði. Þeir hörðustu voru á Nolfi-fæði, sem nefnt var eftir dönskum lækni, er stofnaði frægan Humlegården, þar sem ekki mátti hita matinn í meira en 48 stig á Celcius. Nú er þessi harðasta útgáfa náttúrulækningafæðu komin í tízku í Kaliforníu auðvitað, þar sem

Roxanne rekur samnefndan stað í Larkspur, svæði 944939, sími (415) 924-5004, með löngum biðlistum gesta. Þar fást ekki einu sinni baunir, pasta, hrísgrjón, mjólkurvörur eða egg, ekki einu sinni tofu. Patricia Wells, heimsfrægur veitingagagnrýnandi International Herald Tribune, heimsótti Roxanne og mátti ekki vatni halda af hrifningu. “Þú munt elska hvern bita”, segir hún. Ef einhver Íslendingur er á ferðinni, er hann beðinn um að rannsaka málið og senda skýrslu. Netfangið er jonas@hestur.is.
Blix rænir ekki fólki

Hans Blix, yfirmaður vopnaleitar Sameinuðu þjóðanna í Írak, neitar að verða við kröfum Bandaríkjastjórnar um mannrán og nýtur þar stuðnings annarra ríkja öryggisráðs Sameinuðu þjóðanna. Hann hefur heimild til að bjóða vísindamönnum Íraks og fjölskyldum þeirra öryggi á Vesturlöndum fyrir reiði Saddam Hussein, ef þeir vilja segja frá leynilegum vopnum hans, en vill ekki flytja þá til útlanda beinlínis gegn vilja þeirra. Bandaríkjastjórn vill að vísindamönnum verði rænt og þeir fluttir til Bandaríkjanna, þar sem Bandaríkjamenn spyrji þá spjörunum úr. Blix sagðist í gær ekki vera í vinnu hjá Bandaríkjunum, heldur Sameinuðu þjóðunum og muni fara eftir forskriftum í starfi. Hann sakaði einnig Bandaríkjastjórn um að halda leyndum upplýsingum, sem geti flýtt fyrir störfum vopnaeftirlitsins, en fréttalekastjórar Hvíta hússins hafa undanfarið sakað hann um að fara sér hægt í starfi.

Patrick E. Tyler og Julia Preston skrifa um þetta í New York Times í dag.
Þannig byrjaði ballið

Samkvæmt nýjustu kenningunni kviknaði líf fyrst á jörðinni við eldgos eða hveragos á hafsbotni fyrir fjórum milljörðum ára. Slík gos mynda fínriðið net af járnsúlfíði og lífið á að hafa kviknað í möskvum þess. Fyrri kenningar töldu líf hafa byrjað með sameindum, en þessi kenning gerir ráð fyrir, að það hafi byrjað með frumum. Í vísindatímaritinu

Nature er sagt frá þessari kenningu William Martin við háskólann í Düsseldorf og Michael Russell við rannsóknastöð skozku háskólanna í Glasgow. Hún byggist á nýjum rannsóknum á sérkennilegu og súrefnislausu lífi á jarðhitasvæðum hafsbotnsins. Þar hafa fundizt gerlar, sem flýta efnahvörfum með hjálp járnsúlfíðs.
Atlanta úti að aka

Óskiljanlegt er, að flugfélagið Atlanta, sem hefur mikilla hagsmuna að gæta í Norður-Afríku og Miðausturlöndum skuli hafa skrifað undir samning við íslenzka ríkið, er forsætisráðherra Íslands túlkar sem skuldbindingu um flutninga í þjónustu við verkefni, sem eru vægast sagt umdeild í þeim heimshluta. Ef Atlanta verður fyrir áreiti út af þessum undarlega samningi, geta ráðamenn þess sjálfum sér um kennt. Borgaraleg flugfélög eiga ekki af fúsum og frjálsum vilja að blanda sér beint eða óbeint í styrjaldir eða undirbúning styrjalda.
Jöklar bráðna hraðar

>Duncan Steel hjá Guardian er einn þeirra, sem segja, að hægfara hækkun hitans á jörðinni sé bara hið bezta mál. Að minnsta kosti er notalegt að hafa 5-8 stiga hita í Reykjavík í desember, ef við teljum, að hvassviðrið sé ekki sömu ættar. Samkvæmt Steel fáum við góðan undirbúning við að flytja okkur upp í Tungur og Hreppa, þegar sjórinn gengur á land í Reykjavík og öðrum sjávarplássum, því að þetta sé ferli, sem taki áratugi. Hitt er annað mál, hvort skil heita og kalda sjávarins verði lengur við Ísland, þegar íshettan er farin af norðurhöfum, og hvort þorskurinn kunni þá ekki betur við sig á öðrum slóðum en hér við land. New York Times segir, að minnkun jökla um allan heim sé hraðari en áður hefur verið talið og sé þegar farin sums staðar að hafa alvarleg áhrif á vatnsbúskap landbúnaðar, stórborga og ekki sízt vatnsaflsvirkjana. Sennilega þurfum við að afskrifa stofnkostnað Kárahnjúka nokkuð hratt, þegar Vatnajökull fer að gefa sig.